钦定古今图书集成/明伦汇编/官常典/第618卷 > 陈实
## 钦定古今图书集成/明伦汇编/官常典/第618卷 > 陈实

按《武进县志》，实，字秀卿，琼州人，进士。逆瑾时，以遭丧
在告，久落职。瑾败，起为南御史，劾罢采珠内臣赵兰。
嘉靖癸未，迁守常州，事无大小，必剂量情法，赋役以
时。甲申岁大祲，白监司赈以公帑，又悉出羡馀钱佐
之。尝病士习卑下，建道南书院，祀杨龟山、邹道乡诸
贤，而延郡绅毛宪、周冲讲习其中，以教后进之志学
者，其言曰：“学贵先辨义利。”然其要莫切于养心，养定
则义利处洒然矣。没于常橐无馀资，士民哀之，如丧
所亲，留葬衣冠东郭外。徐庄裕公问为之记。